Yli 10 000 vuonna 2015 Ruotsiin tullutta turvapaikanhakijaa odottaa yhä turvapaikkahakemuksensa käsittelyn alkamista, kertoo Ruotsin radio.

Näitä tuhansia hakijoita ei vielä ole ehditty kutsumaan ensimmäiseen haastatteluunsa Ruotsin maahanmuuttovirastossa, vaikka he ovat saattaneet olla maassa jo kahden vuoden ajan. Heidän turvapaikkaprosessinsa ei siis ole edes alkanut. Suuri osa viivästyksen kohteeksi joutuneista hakijoista on yksin tulleita, alaikäisiä hakijoita.

– Käsittelyajat ovat ehdottomasti liian pitkiä. Se johtuu siitä, että vuonna 2015 meille tuli 35 000–36 000 yksinäistä alaikäistä hakijaa. Siksi tämä näyttää siltä miltä näyttää, maahanmuuttoviraston viestintäpäällikkö Fredrik Bengtsson sanoo Sveriges radiolle.

Käsittelyaikojen pitäisi pysyä 3–4 kuukaudessa. Kuitenkin prosessi kestää vielä kuukausia sen jälkeen, kun odottajat jossain vaiheessa kutsutaan haastatteluun.

– On tietysti todella vaikeaa odottaa haastattelua kaksi vuotta. En pysty ajattelemaan tulevaisuuttani, en pysty nukkumaan yöllä, sanoo eräs alaikäinen turvapaikanhakija.

Ruotsin viranomaisten tavoitteena on saada vuoden 2015 aikana tulleiden hakijoiden päätökset tehtyä viimeistään ensi vuoden alussa.